钦定古今图书集成/明伦汇编/官常典/第378卷 > 贾谊新书 > 来历
## 钦定古今图书集成/明伦汇编/官常典/第378卷 > 贾谊新书 > 来历

按《后汉书来歙传》：歙曾孙历，字伯珍，少袭爵征羌侯，
以公主子永元中为侍中，监羽林右骑。永初三年，迁
射声校尉。永宁元年，代冯石为执金吾。延光元年，尊
历母为长公主。“二年，迁历太仆。明年，中常侍樊丰与
大将军耿宝、侍中周广、谢恽等共谗陷太尉杨震，震
遂自杀。历谓侍御史虞诩曰：‘耿宝托元舅之亲，荣宠
过厚，不念报国恩，而倾侧奸臣，诬奏杨公，伤害忠良，
其天祸亦将至矣’。”遂绝周广、谢恽不与交通。时皇太
子惊病不安，避幸安帝乳母野王君王圣舍。太子乳
母王男、厨监《邴吉》等，以为圣舍新缮修，犯土禁，不可
久御。圣及其女永与大长秋江京及中常侍樊丰、王
男《邴吉》等互相是非。圣、永遂诬谮、男、吉，皆幽囚死，家
属徙比景。太子。思男等数为叹息。京、丰惧有后害，妄
造虚无，构谗太子及东宫官属。帝怒，召公卿以下会
议废立。耿宝等承旨，皆以为太子当废，历与太常桓
焉、廷尉张皓议曰：“《经》说年未满十五，过恶不在其身。
且男吉之谋，皇太子容有不知，宜选忠良保傅，辅以
礼义。废置事重，此诚圣恩所宜宿留。”帝不从，是日遂
废太子为济阴王。时监太子家小黄门籍建、中傅高
梵等皆以无罪徙朔方。历乃要结光禄勋祋讽、宗正
刘玮、将作大匠薛皓、侍中闾丘弘、陈光、赵代、施延、大
中大夫朱伥、第五颉、中散大夫曹成、谏议大夫李尤、
符节令张敬、持书侍御史龚调、羽林右监孔显、城门
司马徐崇、卫尉守丞乐闱、长乐未央厩令郑安世等
十馀人，俱诣鸿都门，证太子无过。龚调据法律明之，
以为男吉犯罪，皇太子不当坐。帝与左右患之，乃使
中常侍奉诏胁群臣曰：“父子一体，天性自然，以义割
恩，为天下也。历讽等不识大典，而与群小共为讙哗，
外见忠直而内希后福，饰邪违义，岂事君之礼！朝廷
广开言事之路，故且一切假贷。若怀迷不反，当显明
刑书。”谏者莫不失色。薛皓先顿首曰：“固宜如明诏。”历
怫然廷诘，皓曰：“属通谏，何言而今复背之？大臣乘朝
车，处国事，固复辗转若此乎？”乃各稍自引起，历独守
阙，连日不肯去。帝大怒，乃免历兄弟官，削国租，黜公
主不得会见。历遂杜门不与亲戚通，时人为之震栗。
及帝崩，阎太后起历为将作大匠。顺帝即位，朝廷咸
称“社稷臣”，于是迁为卫尉。祋讽、刘玮、闾丘弘等先卒，
皆拜其子为郎。朱伥、施延、陈光、赵代等并为公卿，任
职。征王男、邴吉家属还京师，厚加赏赐，籍建、高梵等，
悉蒙显擢。永建元年，拜历车骑将军，弟祉为步兵校
尉，超为黄门侍郎。三年，母长公主薨，历称病归第，服
阕，复为大鸿胪。阳嘉二年，卒官。子定嗣。